Predkladacia správa

Dňa 18. 1. 2005 sa uskutočnilo rokovanie medzi zástupcami Ministerstva vnútra Slovenskej republiky a zástupcami Ministerstva obrany Slovenskej republiky s cieľom prerokovania možnosti vyčlenenia príslušníkov ozbrojených síl Slovenskej republiky v dňoch 22. 2. až 25. 2. 2005 pre potreby Policajného zboru v súvislosti so zabezpečením ochrany verejného poriadku, ochrany strážených objektov a sprevádzania a ochrany osôb pred a počas návštevy a stretnutia prezidenta Spojených štátov amerických Georgea Busha a prezidenta Ruskej federácie Vladimíra Putina v dňoch 23. 2. až 25. 2. 2005 v Bratislave.
Súčasne boli prerokované možnosti zabezpečenia ubytovania a stravovania vyčlenených príslušníkov Policajného zboru v prospech Krajského riaditeľstva Policajného zboru v Bratislave z iných regiónov Slovenskej republiky.
Príslušníkov ozbrojených síl Slovenskej republiky sa navrhuje vyčleniť s cieľom posilnenia priameho výkonu služby realizovaného Policajným zborom v meste Bratislava pri zabezpečovaní ochrany verejného poriadku, ochrany strážených objektov a sprevádzaní a ochrane osôb.
Obrnené kolesové transportéry sa navrhuje vyčleniť s cieľom ich použitia pri ochrane verejného poriadku, cestné motorové vozidlá sa navrhuje vyčleniť za účelom ich použitia 
pri ochrane strážených objektov a pri sprevádzaní a ochrane osôb.
Protichemické laboratórium sa navrhuje vyčleniť s cieľom monitorovania ovzdušia v mieste návštevy a stretnutia prezidenta Spojených štátov amerických Georgea Busha a prezidenta Ruskej federácie Vladimíra Putina.
Vrtuľník ozbrojených síl Slovenskej republiky s osádkou sa navrhuje vyčleniť pre potreby Hasičského a záchranného zboru s cieľom hasenia požiarov zo vzduchu.
Vyčlenených príslušníkov Policajného zboru z iných regiónov Slovenskej republiky v prospech Krajského riaditeľstva Policajného zboru v Bratislave sa predpokladá ubytovať v kasárenských objektoch ozbrojených síl Slovenskej republiky v Bratislave.
Predložený návrh materiálu vlády Slovenskej republiky nemá ekonomický, finančný a environmentálny vplyv, vplyv na zamestnanosť a podnikateľské prostredie, ani vplyv na štátny rozpočet, nakoľko súvisiace náklady budú hradené z rozpočtu ministerstva obrany na rok 2005 a z rozpočtu ministerstva vnútra na rok 2005.